Ditiro 4 | Beibele Inthaneteng | Phetolelo ya Lefase le Lefsa
4 Bjale ge ba ba babedi ba be ba dutše ba bolela le batho, baperisita ba bagolo, moetapele wa tempele+ le Basadutsei*+ ba ba wela godimo.
2 Ba be ba selekilwe ke ge ba ruta batho e bile ba tsebatša phatlalatša taba ya go tsoga ga Jesu bahung;+
3 ba ba swara ba ba tsenya kgolegong go fihlela letšatšing le le latelago,+ gobane e be e šetše e le mantšiboa.
4 Lega go le bjalo, bontši bja bao ba bego ba theeditše polelo yeo ba dumela+ gomme palo ya banna ya ba mo e ka bago dikete tše hlano (5 000).+
5 Letšatšing le le latelago, Jerusalema gwa kgobokana babuši ba bona, banna ba bagolo le bamangwalo+
6 (le Annase+ moperisita yo mogolo, Kayafa,+ Johane, Aleksandere le bohle ba leloko la moperisita yo mogolo),
7 gomme ba ba emiša gare ga bona, ba botšiša gore: “Le dirile se ka matla afe goba ka leina la mang?”+
8 Ke moka Petro a bolela le bona a tletše moya o mokgethwa,+ a re:
“Babuši ba batho le banna ba bagolo,
9 ge e ba letšatšing le re sekišwa ka baka la tiro e botse yeo e dirilwego go monna yo a babjago,+ le gore ke mang yo a fodišitšego monna yo,
10 anke go tsebege go lena ka moka le go batho ka moka ba Isiraele gore ka leina la Jesu Kriste wa Monatsaretha,+ yo le mo kokotetšego+ koteng eupša e le yo Modimo a mo tsošitšego bahung,+ ke ka yena ge monna yo a eme mo pele ga lena a phetše gabotse.
11 Le ke ‘leswika leo le ilego la swarwa ke lena baagi e se la bohlokwa gomme le fetogile hlogo ya sekhutlo.’+
12 Go feta moo, ga go phološo go motho le ge e le ofe yo mongwe, gobane ga go leina le lengwe+ ka tlase ga legodimo leo le neilwego batho leo ka lona re tlago go phološwa.”+
13 Bjale ge ba bona Petro le Johane ba bolela ka go lokologa, ba lemoga le gore e be e le batho ba sa rutegago le ba tlwaelegilego,+ ba makala. Ke moka ba lemoga gore ba kile ba ba le Jesu.+
14 Ge ba dutše ba lebeletše monna yo a bego a fodišitšwe a eme le bona,+ ba se be le seo ba ka se bolelago go ka ganetša.+
15 Ka gona ba ba laela gore ba tšwele ka ntle ga holo ya Sanhedrine* gomme ba rerišana,
16 ba re: “Re tla dira’ng ka batho ba?+ Gobane ruri ba dirile pontšho e makatšago yeo e bonagalago go badudi ka moka ba Jerusalema;+ re ka se ke ra e latola.
17 Lega go le bjalo, e le gore e se ke ya gašana gohle bathong, a re ba tšhošetšeng gomme re ba botše gore ba se hlwe ba botša motho ka leina le.”+
18 Ke moka ba ba bitša ba ba laela gore ba se ke ba bolela goba go ruta le ge e le kae ka leina la Jesu.
19 Eupša Petro le Johane ge ba araba ba re go bona: “Ge e ba go lokile mahlong a Modimo go theetša lena go e na le Modimo, ikahloleleng.
20 Eupša ge e le rena re ka se ke ra tlogela go bolela ka dilo tše re di bonego le tše re di kwelego.”+
21 Ka gona ge ba ba tšhošeditše gape, ba ba lokolla ka ge ba be ba sa hwetša lebaka le ge e le lefe la go ba otla le ka baka la batho,+ gobane batho ka moka ba be ba reta Modimo ka baka la seo se diregilego.
22 Motho yo pontšho ye ya phodišo e bego e diregile go yena, o be a na le nywaga e fetago e masomenne.
23 Ka morago ga ge ba lokolotšwe ba ya go batho ba gabo bona+ ba yo bega tšeo baperisita ba bagolo le banna ba bagolo ba ba boditšego tšona.
24 Eitše ge ba ekwa se, ba hlatlošetša mantšu a bona go Modimo+ e le ba kwanago, ba re:
“Mmuši+ Morena, ke wena Yo a dirilego legodimo, lefase, lewatle le dilo ka moka tše di lego go tšona,+
25 le yo ka moya o mokgethwa o boletšego ka molomo wa rakgolokhukhu wa rena Dafida+ mohlanka wa gago wa re: ‘Ke ka baka la’ng ditšhaba di tsoša mpherefere gomme meloko e naganišiša ka tša lefeela?+
26 Dikgoši tša lefase di eme gomme babuši ba kgobokane ba ipopa ngatana e tee go lwa le Jehofa le motlotšwa wa gagwe.’+
27 Gaešita le ge go le bjalo, Heroda* le Pontio Pilato+ le batho ba ditšhaba le meloko ya Isiraele ba be ba bokane motseng wo go lwa le mohlanka wa gago yo mokgethwa+ Jesu, yo o mo tloditšego,+
28 gore ba dire tšeo letsogo la gago le morero wa gago o bego o di kgethile e sa le pele gore di direge.+
29 Bjale Jehofa, theetša ditšhošetšo+ tša bona gomme o dumelele bahlanka ba gago go tšwela pele ba bolela lentšu la gago ka sebete+ ka moka,
30 ge o dutše o otlolla letsogo la gago bakeng sa go fodiša le ge dipontšho le mehlolo+ di dutše di direga ka leina+ la mohlanka wa gago yo mokgethwa+ Jesu.”
31 Bjale ge ba dirile ditopo, lefelo leo ba bego ba bokane go lona la šišinyega;+ ka moka ba tlala moya o mokgethwa+ ba bolela lentšu la Modimo ka sebete.+
32 Godimo ga moo, bontši bja bao ba ilego ba dumela e be e le ba pelo e tee le moya o tee,+ gomme ga go le o tee yo a bego a ka bolela gore selo le ge e le sefe seo a bego a na le sona e be e le sa gagwe; eupša ba be ba hlakanela dilo ka moka.+
33 Le gona, baapostola ba tšwela pele ba nea bohlatse ka matla a magolo mabapi le tsogo ya Morena Jesu;+ botho bjo bogolo bja Modimo bja ba go bona ka tekanyo e kgolo.
34 Ge e le gabotse, go be go se na mohloki gare ga bona;+ gobane bohle bao ba bego ba na le mašemo goba dintlo ba be ba di rekiša gomme ba tliša tšhelete ya dilo tšeo di rekišitšwego,
35 gomme ba e tliša go baapostola.+ Ka morago, go be go abelwa+ yo mongwe le yo mongwe go ya kamoo a bego a hloka ka gona.
36 Ka gona, Josefa yo a bego a bitšwa Baranaba+ ke baapostola, yeo e bolelago gore Morwa wa Khomotšo, Molefi yo a tswaletšwego Tsipero,
37 o be a na le seripa sa naga gomme a se rekiša a tliša tšhelete yeo go baapostola.+
^ Sanhedrine e be e le kgorokgolo ya Bajuda.